**LIPCSEI LÁSZLÓNÉ KIÁLLÍTÁSÁNAK MEGNYITÓJA**

2024. 03. 26. Újkerti Közösségi Ház

Szeretettel köszöntöm e kiállításmegnyitó valamennyi résztvevőjét. Megtisztelő számomra, hogy a Lipcsei Lászlóné alkotásaiból rendezett kiállítást én nyithatom meg.

Így a mondandóm elején be kell vallanom, hogy már régóta várok arra, hogy Lipcsei Lászlóné önálló kiállításon is bemutatkozhasson Debrecenben, hiszen közösségi kiállításokon már sokszor találkozhattunk munkáival, de önálló kiállításon emlékezetem szerint még nem.

Kedves Vendégek!

Abban a szerencsés helyzetben vagyok, hogy már évtizedek óta ismerhetem Marikát.

Szakkörének mindig oszlopos tagja volt és az ma is. Annak a szakkörnek, ami jövőre lesz 40 éve, hogy itt az Újkerti Közösségi

Házban megkezdte működését Medgyessy Károlyné vezetésével. Azóta követem tevékenységüket. Sokszor voltam részese foglalkozásaiknak, ünnepeiknek.

Készülve erre a kiállításra, rengeteg szép élmény idéződött fel bennem, melyek jóérzéssel töltenek el.

Emlékezetesek a kiállításaik, amik igazi közösségi ünnepek voltak, vagy egy-egy szakköri tag jeles évfordulója, eseménye, amit oly szeretettel ünnepeltek meg. Ez történik most is.

Lipcsei Lászlóné 1993 óta tagja az Újkerti Kézimunka szakkörnek. Csodálatra méltó, hogy az elmúlt években hányféle csipkét készített és tanított meg társainak is. De nemcsak csipkéket, hanem hímzések és gobelinek is szerepelnek munkái között. Valamennyi alkotása rendkívül igényes.

Elgondolkoztam azon, hogy miben rejlik a titok, mi az ami vezeti a kezét, mozgatja ujjait? Azt hiszem és érzem, hogy mindennek a mozgatója a szeretet és a türelem. Ezen kívül a szerénység és az alázat az alkotó munka iránt.

Emlékszem, amikor pl. 2001-ben Kiskunhalason a Kendők és keszkenők című nemzetközi kiállításon a szakma 1. díjjal ismerte el az általa készített stólát, azt is elsősorban közösségi örömként élte meg. Pedig ez egyéni teljesítmény volt! Az ő keze munkájának eredménye.

Lipcsei Lászlóné Kuti Mária április 3-án lesz 85 éves. Tiszakürtön született. Tiszaföldváron és Kunszentmártonban végezte középiskolai tanulmányait. Az érettségi után a debreceni ápolónőképzőben tanult és amint 1959-ben végzett, attól kezdve egészen 1994-ig, nyugdíjba vonulásáig Debrecen egészségügyét szolgálta. Ápolónőként dolgozott, majd gyógyszerfelelős és intézetvezető-helyettes volt az idegklinikán.

Medgyessy Károlyné egy véletlen, vagy talán nem is véletlen találkozáskor késztette arra, hogy nyugdíjba vonulása után a csipkével foglalkozzon és 1993-tól az általa vezetett szakkörnek tagja

lett. Itt Lengyel Mihályné Eszter nénitől tanulta meg a zsinórcsipke készítését, 1996-ban pedig a szakkörvezető megismertette a már szinte feledésbe merült csetneki csipke rejtelmeivel. 2004-ben Medgyessyné Vághy Idával létrehozták a Csetneki Magyar Csipke Alapítványt, melynek célja a csetneki csipke készítésének tanítása, kiállításokon való megismertetése, népszerűsítése, a magyar motívumok átörökítése.

Marika mindig nyitott volt az új és általában a nagyon nehéz kézimunkák elsajátítása iránt. Ugyanakkor rendkívüli ügyességét bizonyítja, hogy hamar megtanulta azokat és mesteri fokra fejlesztette.

Hogy milyen sokoldalú és kiváló alkotó, bizonyítják az itt látható munkái. Ezek önmagukért beszélnek. Nem is tudom, hogy ennyiféle kézimunkát és ilyen mívesen hány ember tud készíteni.

Nagyon színes a palettája: láthatunk itt hagyományos horgolást, csipkebetétes függönyt, zsinórcsipkéket, vert csipkét, csetneki magyar csipkét, halasit, valamint a talán legrégebbi tomorit, tüllrátétest vagy a csodás hövejit. De különböző hímzésekkel is találkozhatunk, úgy mint a vagdalásos, a keresztszemes, a kalocsai és a gobelin.

Lakástextiljei, a terítők, függönyök széppé teszik a belső teret, az ünnepet. Öltözék kiegészítői, a mellény, a sokféle gallér és a nemzetközi kiállításon első díjas stólája a női divat állandó darabjai.

Különleges alkalomra és különleges kislányoknak, az unokáinak készítette több évvel ezelőtt a fehér kalocsai, valamint a höveji fehér ruhákat. Ugyancsak unokájának készült egy legutóbbi darabja, a szép keresztszemes táska.

Feltétlenül szólni kell még munkái sorából a szülőfalujának a 2000-res évek elején adományozott alkotásairól is. Elkészítette Tiszakürt polgármesteri hivatalába a település címerét és a tiszakürti zászlót.

Felöltöztette a helyi református templomot: az úrasztalra és a szószékre hímezett csodás terítőket. A tiszteletes úrnak pedig különleges öltözéket varrt.

**Azt hallottam egyszer egy neves kézművestől, hogy amikor a saját alkotását adja ajándékba valakinek, azt szívvel és lélekkel adja, hiszen megannyi munkaóra alatt is arra gondol, akinek az ajándék készült. Az ilyen kézimunka értéke valójában felbecsülhetetlen. A generációkon keresztül öröklött kézműves hagyatékaink ezért is pótolhatatlanok az utókor számára. Úgy vélem, ez az állítás igaz Lipcsei Lászlónéra is.**

Coco Chanel, a neves divattervező pedig így vallott egykor a csipkéről:

“Úgy vélem, a csipke a valaha készült egyik legszebb utánzata a természet fantáziájának.

A csipke mindig felidézi számomra azokat az egyedülálló tervezéseket, melyeknél a fák ágai és levelei hímezik az égboltot...és nem hiszem, hogy az emberi lélek bármely találmánya kecsesebb vagy pontosabb eredetű lehetne.”

Mily nagyszerű, ide illő gondolat ez is!

**Lipcseiné Marika kézimunkái eljutottak számos külföldi országba és hazai településre. Így pl. Belgiumba, ahol kiállítása is volt,** Svájcba, Olaszországba, Németországba, Szlovákiába, Angliába és Japánba is.

Magyarországon Debrecenen kívül láthatták alkotásait többek között Tiszakürtön, ahol önálló kiállítása volt, Kiskunhalason, Budapesten több helyen is. pl.: az Iparművészeti Múzeumban, a BM Duna palotában, a Deák téri Evangélikus gimnáziumban, Makón, Nagykanizsán és Esztergomban is.

**Kedves Egybegyűltek!**

Végül, de nem utolsó sorban szólnom kell arról is, hogy Marika egy kiváló, édesanya, nagymama. Számára nagyon fontos a család. Egy lánya, egy fia és négy unokája van. Sajnos a férje, akivel nagy szeretetben éltek, már nem lehet itt.

Találkozásainkkor, Marika szinte minden alkalommal beszélt arról, hogy most éppen a családból kit vár ebédre, kinek milyen ünnepe lesz és ezekre is mindig szeretettel készült. Nagyszerű háziasszony, aki finomakat süt, főz. Ő ebben is kiváló.

Azon töröm a fejemet, hogy hogyan jut ideje mindenre? Ezt a titkot még nem tudtam megfejteni.

Bár azt hallottam tőle a minap, hogy nagyon beosztja az idejét, általában megtervezi a napját, a heti elfoglaltságait. Ez nagyon jó, de még nem elegendő mindahhoz, amit évtizedek óta csinál, létrehoz.

Még egy emlék, amit megosztok a kedves kiállítás látogatókkal: A kezembe került a napokban egy fotó, ami már több mint 10 éve készült a szakköre egy nagyon szép ünnepén. Az akkor 90 éves szakköri tagot, Kriston Istvánné Marikát köszöntöttük. A gyönyörű ünnepi tortát, mit gondolnak ki készítette? Megmondom: a mai ünnepelt, Lipcsei Lászlóné, Marika. Az is mesterű volt, finom és szép, mert az is nagy szeretettel készült.

Kedves Vendégek!

Azt hiszem valamennyiünket jóérzéssel tölthet el az, hogy ismerhetünk, megismerhetünk egy olyan nagyszerű embert, kiváló alkotót, mint Lipcsei Lászlóné. Élete, alkotói munkássága, az általa létrehozott értékek példaként szolgálhat nekünk.

Kívánom, hogy az itt kiállított kézimunkáival való találkozás adjon inspirációt és szép élményt mindenkinek.

Kedves Marika! Sok szeretettel köszöntelek a Kézműves Alapítvány nevében is közelgő születésnapod alkalmából. Isten éltessen sokáig jó erőben, egészségeben! Örvendeztessél meg bennünket még újabb alkotásaiddal.

Köszönöm, hogy ismerhetlek.

Dr. Tar Károlyné

a Kézműves Alapítvány

alapító-kurátora